**Suurkaupungin yöelämän seuraukset** (tansk. *Ved Fængslets Port*, "Vankilan portilla") on vuonna 1911 valmistunut tanskalainen mykkäelokuva. August Blomin ohjaaman melodraaman päähenkilöä esittää Valdemar Psilander.

Juoni
-----

Aage on valtioneuvoksen lesken poika, joka tuhlaa rahansa suurkaupungin öisiin huvituksiin. Äiti suostuu maksamaan hänen velkansa, mutta kun poika tuo kotiin rahanlainaajan tyttären Annan, hän heittää heidät molemmat pihalle. Uudelleen velkaantunut Aage väärentää äitinsä allekirjoituksen ja yrittää epätoivoissaan varastaa hänen rahansa. Sillä aikaa Anna saa Aagen velkakirjan käsiinsä, hänen isänsä kuolee sydänkohtaukseen ja kaikki päättyy nuorenparin kannalta onnellisesti.

Näyttelijät
-----------

|  |  |  |
| --- | --- | --- |
|  Augusta Blad  | … |  Metha Hellertz, valtioneuvoksen leski
  |
|  Valdemar Psilander  | … |  Aage Hellertz, pankkivirkailija, Methan poika
  |
|  Richard Christensen  | … |  Bruun, Aagen ystävä
  |
|  H. C. Nielsen  | … |  Block, Aagen ystävä
  |
|  Holger Hofman  | … |  Hansen, tarjoilija ja rahanlainaaja
  |
|  Clara Wieth  | … |  Anna, Hansenin tytär
  |
|  Thora Meincke  | … |  Stella, varieteelaulaja
  |
|  Gudrun Bruun Stephensen  | … |  Didi, varieteelaulaja
  |
|  Frederik Jacobsen  | … |  
  |
|  Elna From  | … |  
  |
|  Julie Henriksen  | … |  rouva Hellertzin palvelustyttö
  |

Tuotanto ja vastaanotto
-----------------------

Nordisk Films Kompagnin tuottama *Suurkaupungin yöelämän seuraukset* oli Valdemar Psilanderin läpimurtoelokuva ja yhtiön suurimpia menestyksiä. Sen ansioita ovat onnistuneet näyttelijäsuoritukset, tehokas tarinankerronta ja ulkokuvien luoma autenttisuuden tuntu. Paikallaan pysyvää kameraa kompensoivat erilaiset kuvakoot ja määrätietoinen leikkaus. Huomio kiinnittyy myös dramattiseen valaistukseen ja peilin käyttöön tilan luojana. Elokuvan juoni on nykynäkökulmasta banaali ja jopa huvittava, ja sen yhteiskuntakritiikki on latteaa.

*Suurkaupungin yöelämän seuraukset* myi 246 kopiota, lähes yhtä paljon kuin Nordisk Filmin edellinen suuri menestys, Viggo Larsenin *Leijonanmetsästys* vuonna 1907. Se sai kiittäviä arvioita Tanskan lehdistössä ja teki Psilanderista Asta Nielsenin jälkeen maan tunnetuimman elokuvatähden. Karismaattisesta näyttelijästä tuli erityisen suosittu Saksassa, Venäjällä ja Unkarissa.

Elokuvaa esitettiin Suomessa aluksi nimellä *Suuren kaupungin yöelämän seuraukset*. Sen alaotsikot *Valkoinen orjakauppa III* ja *Valkoisen orjakaupan hedelmät* viittasivat Alfred Cohnin ja Alfred Lindin Fotoramalle tekemään eroottiseen melodraamaan *Den hvide Slavehandel* (1910), josta August Blom ja Nordisk olivat kopioineet oman versionsa. *Suurkaupungin yöelämän seuraukset* sai Helsingissä heti suuren suosion ja sitä näytettiin elokuvateatteri Lyyrassa poikkeuksellisesti kahden viikon ajan.

DVD-julkaisu
------------

Tanskan elokuvainstituutin vuonna 2004 restauroima elokuva on julkaistu samalla DVD:llä kahden muun Psilander-elokuvan kanssa. Elokuvat on varustettu Neil Brandin pianomusiikilla ja englanninkielisellä tekstityksellä.

Lähteet
-------

1. 1 2  Det Danske Filmistitut: Filmdatabasen *dfi.dk*. Viitattu 13.9.2017.
2. ↑  Danskefilm *danskefilm.dk*. Viitattu 13.9.2017.
3. 1 2  À voir à lire *avoir-alire.com*. Viitattu 13.9.2017.
4. 1 2  Richter Larsen, Lisbeth: Valdemar Psilander – A World Star of Danish Film *Kosmorama*.  Arkistoitu 13.9.2017. Viitattu 13.9.2017.
5. ↑  59. Nordische Filmtage Lübeck *luebeck.de*. Viitattu 13.9.2017.
6. ↑  Skandinavisches Kino *skandinavisches-kino.de*.  Arkistoitu 13.9.2017. Viitattu 13.9.2017.
7. ↑  Sadoul, Georges: *Histoire générale du cinéma, tome 3: Le cinéma devient un art 1909–1914*. Paris: Denoël, 1950.
8. ↑  Teatteri Lyyran mainos.  *Työmies*, 18.4.1911, s. 1. Artikkelin verkkoversio.
9. ↑  Satulinna-elokuvateatterin mainos.  *Sosialidemokraatti*, 4.5.1911, s. 1. Artikkelin verkkoversio.
10. ↑  Abel, Richard (ed.): *Encyclopedia of Early Cinema*, s. 110, 249–250. Abingdon: Routledge, 2005. ISBN 0-415-23440-9.
11. ↑  Hupaniittu, Outi: "Young Apollo, Friend of an Old Damse: Psilander and Finnish Film Culture" *Kosmorama*.  Arkistoitu 13.9.2017. Viitattu 13.9.2017.
12. ↑  Elokuvan lopputekstit.
13. ↑  Edition Filmmuseum *edition-filmmuseum.com*. Viitattu 13.9.2017.

Aiheesta muualla
----------------

* *Suurkaupungin yöelämän seuraukset* Internet Movie Databasessa. (englanniksi)